नंगे पैर शूटिंग करके पैरों में पड़े छाले, फैन मीटिंग में जूते पहनकर पहुंचे
Amitabh Bachchan and Ikonz Studios  जलसा के बाहर मौजूद फैंस से मिलने के लिए जूते पहनकर पहुंचे। एआई जनरेट करने वाली कंपनी आईकॉन्ज स्टूडियो में किया इन्वेस्ट
अमिताभ बच्चन हर रविवार को अपने बंगले जलसा के बाहर मौजूद फैंस की भीड़ से मिलते हैं। आमतौर पर वो नंगे पैर अपने फैंस से मिलने जाते हैं पर इस बार वो जूते पहनकर फैंस के सामने पहुंचे। ऐसा करने की वजह अमिताभ ने अपने ब्लॉग पर बताई।
दरअसल, अमिताभ ने शनिवार को पूरे दिन नंगे पैर शूटिंग की, जिसकी वजह से उनके पैरों में छाले पड़ गए। यही वजह रही कि वो रविवार को फैंस के सामने नंगे पैर नहीं जा पाए। अमिताभ इन दिनों केबीसी और अपनी अगली फिल्म ‘प्रोजेक्ट के’ की शूटिंग कर रहे हैं।
सावधानी बरत रहा हूं
रविवार को अमिताभ ने अपने ब्लॉग में लिखा, ‘आज एक बड़ा चेंज देखने को मिला.. जूते.. क्योंकि मैंने कल पूरे दिन नंगे पैर शूटिंग की। इसके चलते मेरे पैरों में छाले पड़ गए। पहले भी इसी तरह के एक इंसीडेंट ने काफी वक्त तक मुझे परेशान किया था इसलिए सावधानी बरत रहा हूं।’
अगली बार ऐसा नहीं होगा
बिग बी ने आगे लिखा, ‘इस बार तो मैं सभी से मिलने जूतों में आ गया पर अगली बार ऐसा नहीं होगा। अब मैं चलता हूं। मुझे अपने डायलॉग्स और लाइन्स पढ़ने जाना है।’
फैंस ही मेरा मंदिर हैं
इससे पहले एक इंटरव्यू में अमिताभ ने नंगे पैर फैंस से मिलने के बारे में बात की थी। उन्होंने कहा था कि जिस तरह हम मंदिर में नंगे पैर जाते हैं, उसी तरह मैं अपने फैंस से मिलने नंगे पैर जाता हूंं क्योंकि मेरे फैंस ही मेरा मंदिर हैं।
एआई कंपनी में किया इन्वेस्ट
वहीं सोमवार को अमिताभ से जुड़ी एक और खबर सामने आई। बिग बी ने हाल ही में AI (आर्टिफिशियल इंटेलिजेंस) जनरेट करने वाली कंपनी आईकॉन्ज स्टूडियो में इन्वेस्ट किया है। इस बारे में कंपनी ने एक ट्वीट शेयर कर जानकारी दी।
एआई बेस्ड स्टार्ट अप में इन्वेस्ट कर चुके हैं कई सेलेब्स 
कंपनी ने लिखा, ‘हमारे लिए यह एक आइकॉनिक मोमेंट है। देश के सबसे बड़े आइकन अमिताभ बच्चन हमारी जर्नी में शामिल हुए हैं। हम मिलकर जेनरेटिव एआई की ताकत का लाभ उठाएंगे।’ इससे पहले पंकज त्रिपाठी, सुनील शेट्‌टी और सोनू सूद जैसे कई सेलेब्स एआई बेस्ड स्टार्ट अप में इन्वेस्ट कर चुके हैं।